b'\n_START_ARTICLE_\nAustralijos gyventojai\n_START_PARAGRAPH_\n\xc5\xa0iame straipsnyje apra\xc5\xa1omi Australijos gyventojai ir pateikiami statistiniai duomenys._NEWLINE_Australija kaip ir Naujoji Zelandija, buvo apgyvendinta dviem bangomis, gyventojams atvykstant j\xc5\xabros keliu. Pirmoji at\xc4\x97jo i\xc5\xa1 Pietry\xc4\x8di\xc5\xb3 Azijos, i\xc5\xa1radus pirog\xc4\x85, ir nusidriek\xc4\x97 i\xc5\xa1 vakar\xc5\xb3 \xc4\xaf rytus. V\xc4\x97liau, XVII a., regionu susidom\xc4\x97jo europie\xc4\x8diai, ypa\xc4\x8d britai.\n_START_SECTION_\nKolonizacija\n_START_PARAGRAPH_\nEuropie\xc4\x8diai \xc4\xaf Australij\xc4\x85 prad\xc4\x97jo keltis nuo 1788 m., kai kapitonas Phillip Port Jacksone \xc4\xafsteig\xc4\x97 brit\xc5\xb3 katorginink\xc5\xb3 kolonij\xc4\x85. 80 met\xc5\xb3 Australija buvo nusikalt\xc4\x97li\xc5\xb3 tr\xc4\x97mimo vieta. Jie buvo ve\xc5\xbeami baisiomis s\xc4\x85lygomis buriniais laivais, vadinamaisiais transportais. 1868 m. nusikalt\xc4\x97li\xc5\xb3 siuntimas buvo sustabdytas. Per t\xc4\x85 laik\xc4\x85 j\xc5\xb3 \xc4\x8dia atve\xc5\xbeta 200 000. 1800 m. europie\xc4\x8di\xc5\xb3 buvo 5 200, o po 50 met\xc5\xb3 jau 444 000._NEWLINE_XIX a. Australijoje atrasti aukso ir sidabro telkiniai suk\xc4\x97l\xc4\x97 didel\xc4\x99 imigracijos bang\xc4\x85 ir 1858 m. gyventoj\xc5\xb3 skai\xc4\x8dius pasiek\xc4\x97 1 mln., 1887 m. - 2 mln., 1889 m. - 3 mln., 1905 m. - 4 mln., 1918 m. - 5 mln., 1921 m. - 5,2 mln., 1931 m. - 6,5 mln._NEWLINE_Kolonizacija ne tik sudar\xc4\x97 s\xc4\x85lygas sumi\xc5\xa1ti daugybei rasi\xc5\xb3 ir kult\xc5\xabr\xc5\xb3, bet ir dav\xc4\x97 prad\xc5\xbei\xc4\x85 did\xc5\xbeiulei socialinei nelygybei tarp sen\xc5\xb3j\xc5\xb3 gyventoj\xc5\xb3 ir europie\xc4\x8di\xc5\xb3 kolonist\xc5\xb3, kurie dar ir \xc5\xa1iandien vie\xc5\xa1patauja \xc5\xa1alies ekonomikoje. Kai kurios vietin\xc4\x97s tautos tebereikalauja nepriklausomyb\xc4\x97s. Australijoje ir Naujoje Zelandijoje \xc4\x8diabuvius u\xc5\xbego\xc5\xbe\xc4\x97 ir i\xc5\xa1 dalies i\xc5\xa1naikino ateiviai.\n_START_SECTION_\nDabartiniai gyventojai\n_START_PARAGRAPH_\nDabar Australija \xe2\x80\x93 turtingas kra\xc5\xa1tas, turintis savit\xc4\x85 gyvenimo b\xc5\xabd\xc4\x85. \xc4\x8cia ypa\xc4\x8d m\xc4\x97gstami \xc5\xbeaidimai, pramogos gamtoje \xe2\x80\x93 banglent\xc4\x97s, tenisas ir m\xc4\x97sos kepimas ant ie\xc5\xa1mo. Ger\xc4\x85 vard\xc4\x85 turi Australijos re\xc5\xbeisieri\xc5\xb3 kuriami filmai. \xc5\xa0alies kult\xc5\xabra yra auk\xc5\xa1to lygio. Vis d\xc4\x97lto nema\xc5\xbeai \xc5\xbeemyno gyventoj\xc5\xb3 nerimauja d\xc4\x97l galimos Japonijos konkurencijos.\n_START_SECTION_\nEtnin\xc4\x97 ir kult\xc5\xabrin\xc4\x97 gyventoj\xc5\xb3 sud\xc4\x97tis\n_START_PARAGRAPH_\nEtnin\xc4\x97s grup\xc4\x97s: baltieji 92\xc2\xa0%, azijie\xc4\x8diai (kinai, indai, libanie\xc4\x8diai ir kt.) 7\xc2\xa0%, aborigenai ir kiti 1\xc2\xa0%_NEWLINE_Kalbos: angl\xc5\xb3 (oficiali) 79,1\xc2\xa0%, kin\xc5\xb3 2,1\xc2\xa0%, ital\xc5\xb3 1,9\xc2\xa0%, kitos 11,1\xc2\xa0%.\n_START_SECTION_\nReligijos ir tik\xc4\x97jimai\n_START_PARAGRAPH_\nReligijos: Romos katalikai 26,6\xc2\xa0%, anglikonai 20,7\xc2\xa0%, kiti krik\xc5\xa1\xc4\x8dionys 20,7\xc2\xa0%, budistai 2,1\xc2\xa0%, musulmonai 1,5\xc2\xa0%, kiti 1,2\xc2\xa0%, 15,3\xc2\xa0% netikintys bei 11,7 proc. nenurodo savo religijos._NEWLINE_Krik\xc5\xa1\xc4\x8dionyb\xc4\x97 \xc4\xaf Australij\xc4\x85 pateko kartu su pirmaisiais kolonistais anglikoni\xc5\xa1kojo protestantizmo pavidalu. Katalikyb\xc4\x97 taip pat pateko i\xc5\xa1 Anglijos, daugiausia per \xc4\x8dia i\xc5\xa1tremtus airius. Per XVIII-XIX a. katalik\xc5\xb3 skai\xc4\x8dius i\xc5\xa1augo iki 1/3 vis\xc5\xb3 gyventoj\xc5\xb3.'